
A SOLEUS PUSHUP GLÜKÓZTOLERANCIÁRA GYAKOROLT HATÁSA PREDIABETIKUS ÁLLAPOTBAN

Célkitűzések: A kutatásunk célja a soleus push up (SPU) gyakorlat vércukorszintre gyakorolt hatásának és a gyakorlati implementáció lehetőségének a vizsgálata volt prediabetikus állapotban lévő személyek esetében.
Adatok és módszerek: Kutatásunk longitudinális és prospektív jellegű volt. Beválasztási kritériumként a prediabetikus állapot került meghatározásra. A jelentkezőket (n=13) véletlenszerűen két csoportra osztottuk. A résztvevők elvégeztek egy orális terheléses glükóztolerancia tesztet, majd egy héttel később ismételt terhelés következett az SPU gyakorlat végzése közben. Az egyik csoport folyamatos EMG visszajelzés mellett végezte a gyakorlatot (n=6), a másik csoport számára nem álltrendelkezésre EMG visszajelzés (n=7). A mérések 2 órás időtartamában 15 percenként monitoroztuk a vércukorértéket. Az SPU végzése közben mért vércukorértékek és az általuk alkotott görbe alatti terület összehasonlításra került a kontrollmérés eredményeivel. A statisztikai adatelemzés során leíró statisztikát, t-próbát, egytényezős varianciaanalízist és kevert modelleket alkalmaztunk 95%-os megbízhatósági szinten, IBM SPSS 26.0 és GraphPad Prism 10 program használatával.
Eredmények: Az SPU közben mért értékek az OGTT 30. percétől kezdve szignifikánsan alacsonyabbak voltak a kontrollmérésen mért értékekhez képest mindkét csoport esetében. A görbe alatti terület mindkét csoport esetében szignifikánsan kisebb volt SPU végzése közben, mint a kontrollmérésen. A csoportok között nem mutatkozott szignifikáns különbség a görbe alatti terület csökkenésének mértéke vizsgálata során.
Következtetések: A soleus push up hatékonyan csökkenti a posztprandiális vércukorértéket mind EMG visszajelzéssel, mind anélkül.



